**Silmät ilman kasvoja** (ransk. *Les yeux sans visage*) on Georges Franjun ohjaama ranskalais-italialainen kauhuelokuva, joka perustuu Jean Redonin romaaniin. Elokuva on vuodelta 1960. Pääosissa näyttelevät Pierre Brasseur, Alida Valli ja Edith Scob.

Franjun *Silmät ilman kasvoja* on tyylillisesti sekoitus hitchcockmaista draamaa ja Jean Cocteausta vaikutteita saanutta eurooppalaista runollista kerrontaa. Unenomaiselta tyyliltään elokuva on lähellä Cocteaun elokuvaa *Kaunotar ja hirviö*. Käsikirjoituksen elokuvaan ovat Redonin romaanin pohjalta tehneet Pierre Boileau ja Thomas Narcejac, jotka ovat käsikirjoittaneet myös Hitchcockin elokuvan *Vertigo – punainen kyynel* ja Henri-Georges Clouzot'n *Pirulliset*.

Juoni
-----

Kirurgi Génessier'n (Pierre Brasseur) tytär Christine (Edith Scob) on joutunut vakavaan auto-onnettomuuteen, jossa hänen kasvonsa ovat tuhoutuneet. Génessier ei halua, että hänen tyttärensä elämä olisi pilalla, joten hän alkaa etsiä Pariisin kaduilta nuoria naisia, joiden kasvot sopisivat hänen tyttärelleen. Naisten etsimisessä Génessier'tä auttaa hänen rakastajattarensa (Alida Valli).

Uhrit tuodaan Génessier'n talon kellariin, jossa naisten kasvot irrotetaan ja siirretään Christinelle, vaikka tältä itseltään Génessier ei ole kysynyt kiinnostusta leikkauksiin. Yksikään leikkauksista ei onnistu, ja naiset kuolevat. Christine joutuu pitämään jatkuvasti valkoista maskia eikä voi elää normaalia elämää. Génessier on kieltänyt Christineä olemaan yhteydessä poikaystäväänsä, joka on samalla klinikalla töissä. Nuori mies on ensimmäinen, joka yhdistää Génessier'n nuorten naisten katoamisiin.

Roolit
------

|  |  |  |
| --- | --- | --- |
|  Pierre Brasseur  | … |  lääkäri Génessier
  |
|  Edith Scob  | … |  Christiane Génessier, lääkärin tytär
  |
|  Alida Valli  | … |  Louise, lääkärin avustaja
  |
|  Juliette Mayniel  | … |  Edna Grüber
  |
|  Alexandre Rignault  | … |  rikostarkastaja Parot
  |
|  Béatrice Altariba  | … |  Paulette Mérodon, näpistelijä
  |
|  René Génin  | … |  Emile Tessot
  |
|  François Guérin  | … |  Jacques Vernon, lääkärin oppilas
  |

Kohtalo Suomessa
----------------

Valtion elokuvatarkastamo asetti ennakkotarkastuksessa 30.1.1962 elokuvalle ikärajan KK (Kokonaan kielletty), joten sitä ei saanut laillisesti Suomessa esittää eikä levittää. Täyskielto otettiin uudelleen harkintaan uusintatarkastuksessa 10.4.1978, jolloin tarkastamo teki linjauksen, että elokuvan ikärajaksi asetetaan K18 mutta sitä saa näyttää vain ja ainoastaan Suomen elokuva-arkiston ja Ranskan suurlähetystön järjestämissä näytöksissä.

| Vastaanotto |
| --- |
| Yhteispisteet |
| Julkaisu | Pisteet |
| Metacritic | 90/100 |
| Rotten Tomatoes | 98% |
| Arvostelupisteet |
| Julkaisu | Pisteet |

Lähteet
-------

1. ↑  Bourne, Mark: Eyes Without a Face (Les Yeux sans visage): The Criterion Collection The DVD Journal. Viitattu 29.4.2010. (englanniksi)
2. 1 2  Silmät ilman kasvoja (1960) *Elokuvauutiset.fi*.  24.2.2010.  Arkistoitu 10.6.2015. Viitattu 29.4.2010.
3. ↑  Sedergren, Jari: *Taistelu elokuvasensuurista: Valtiollisen elokuvatarkastuksen historia 1946–2006*. Helsinki: Suomalaisen Kirjallisuuden Seura, 2006. ISBN 951-746-812-1.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Muut | 
* IdRef

 |

 |